VOres mål – 35 initiativer fra Venstre og Dansk Folkeparti i Glostrup kommune

Som opfølgning på sidste valgperiodes 50-punktsplan offentliggør den nye flertalsgruppe, bestående af Venstre og Dansk Folkeparti, mål og planer for arbejdet i kommunalbestyrelsen i de kommende 3½ år. De 35 større og mindre initiativer spænder lige fra daginstitutioner med lukkedage og normeringer blandt de allerbedste og ny idrætshal ved Glostrup Skole, Nordvang til styrket frivilligt arbejde og udsmykning af biblioteksgården.

Borgmester John Engelhardt (V) udtaler:

”Glostrup skal også fremover være et godt sted at bo, leve og arbejde og vi har nu i fællesskab udarbejdet en plan med i alt 35 områder, hvor vi sætter en række ambitiøse mål og retninger. Målene spænder vidt og berører de fleste væsentlige dele af kommunens arbejdsfelt. De fleste mål er meget konkrete og der er stort og småt imellem hinanden. Det er svært at fremhæve det ene frem for det andet, men jeg vil alligevel gerne benytte lejligheden til at nævne det i min optik måske sværeste mål af alle: At børnene i Glostrup Skole skal have afgangskarakterer efter 9. klasse blandt de 10 bedste kommunale skoler i Danmark. Der er et godt stykke vej endnu og det vil tage en årrække, men målet skal hele tiden holdes for øje. Endvidere vil jeg fremhæve  et andet meget ambitiøst mål: En ungdomsarbejdsløshed blandt de 10 laveste kommuner i Danmark. Jeg vil også nævne fokus på et værdigt seniorliv, også hvis man er på et ældrecenter. Fokus på rettigheder og standarder har ført til, at der er blevet mindre plads til det enkelte menneskes behov. Det skal vi have fokus på i de kommende år”. Sluttelig skal vi have øget fokus på, hvordan vi bedst kan hjælpe børnefamilier, der måtte have særlige udfordringer.

Viceborgmester Flemming Ørhem (O) udtaler:

”Jeg er meget enig i borgmesterens betragtninger ovenfor.  
Derudover finder jeg det rigtig godt, at vi har skabt ro om nyttehaverne på Dommervangen foreløbig 10 år frem og at vi er blevet enige om at samle de lokalhistoriske interesser fysisk.

Jeg synes også, at det er snusfornuftigt, at vi er blevet enige om at etablere en ny lokalt forankret materialegård med forbedret arbejdsmiljø for de ansatte.

Men vigtigst af alt er jo nok, at vi er enige om at fastslå, at kommunen er til for borgerne – og ikke omvendt! Og at netop dét skal være et kardinalpunkt i vores fremadrettede arbejde”

Venstre og Dansk Folkeparti vil ved den kommende budgetlægning søge den bredest mulige politiske opbakning i kommunalbestyrelsen, således at de enkelte punkter vedtages med størst muligt flertal.

”VOres mål” er vedhæftet.

Yderligere oplysninger:

Borgmester John Engelhardt (V): 24 34 19 67, [John.engelhardt@glostrup.dk](mailto:John.engelhardt@glostrup.dk)

Viceborgmester Flemming Ørhem (O): 29 62 66 19, [f.orhem@glostrup.dk](mailto:f.orhem@glostrup.dk)

Med venlig hilsen

John Engelhardt og Flemming Ørhem